እቲ መግለጺ ናይ ኤውሮጳውያን፡ ነቲ ፕረዚደንት ኣሜሪካ ዶናልድ ትራምፕ፡ ካሾጊ ኣብ`ቲ ቆንስላዊ ቤት ጽሕፈት ተቐቲሉ እንተኾይኑ `ከቢድ መቕጻዕቲ` ኣብ ልዕሊ ሱዕዲ ዓረብ ክወስድ ምዃኑ ዝኣተዎ ቃል ስዒቡ`ዩ መጺኡ። ዲፕሎማሲያውያን ምንጭታት ከምዝሕብርዎ፡ ሚኒስተር ቁጠባ ኣሜሪካ ስቲቭ ምናቺንን ሚኒስተር ዓለም-ለኻዊ ንግዲ ብሪጣኒያ ሊያም ፎክስን ኣብ`ቲ ኣብ ሪያድ ዝካየድ ዋዕላ ወፍሪ ዘይክሳተፉ ይኽእሉ`ዮም። ሓጋዚ ቤተ-መንግስቲ ኣሜሪካ ላሪ ካድሎው ግን ሚስተር ምናቺን ገና ኣብ`ቲ ዋዕላ ንዘይምስታፍ ኣይወሰነን ዘሎ ኢሉ። እቲ ዋዕላ ብወራሲ ዓራት ልኡል መሓመድ ቢን ሳልማን፡ ነቲ ንሱ ጀሚርዎ ዘሎ መስርሕ ጽገና ንምውዕዋዕ`ዩ ተጸዊዑ። ብዙሓት መወልትን ጉጅለታት ማዕከናት ዜናን ግን ኣብ`ቲ ዋዕላ ንኸይሳተፉ ወሲኖም ኣለዉ። ሰበ-ስልጣን ሰዑዲ ግን ሓያል ግብረ-መልሲ ሂቦም ኣለዉ። "ሱዕዲ ንዝኾነ ዝውሰድ ስጉምቲ ዓጸፋ መልሲ ክትህበሉ ምዃና ደጊማ ከተረጋግጽ ትፈቱ። ቁጠባ ሱዕዲ ኣብ ልዕሊ ቁጠባ ዓለም ዓቢይን ኣገዳስን ድርኺት ኣለዎ" ኢሉ ሓደ መንግስታዊ ማዕከን ዜና ሱዕዲ ዓረብ ኤስ ፒ ኤ ዝጠቐሰ ምንጪ ሓበሬታ። ብሰንበት ምሸት ግን ንጉስ ሳልማን፡ ፕረዚደንት ቱርኪ ጣይብ ኤርዶዋን ነቲ ጉዳይ ዘጻሪ ናይ ሓባር ኮሚቴ ብምምስራቱ ብምምስጋን ናይ ኣቕዋም ምልስላስ ኣርእዩ። ሱዕዲ ዓረብ ምስ ቱርኪ ንዘለዋ ሓያል ዝምድና ድማ ዝኾነ ይኹን ኣካል ክዕንቅፎ ኣይክእልን`ዩ ድማ ኢሉ። ዕዳጋታት ሱዕዲ`ኸ?
